e393a6fedca4b8c2f38e96f24c3143a5
Διάγνωση καταγμάτων κλείδας 
ostoun.gr
2021.17

Η διάγνωση των καταγμάτων κλείδας γίνεται πρωτίστως από το **ιστορικό** τραυματισμού και την **κλινική εικόνα**. Η περιοχή πάνω από την κλείδα είναι έντονα **οιδηματώδης** (πρησμένη) και εκλύεται έντονος **πόνος** στην ψηλάφηση. Το κεντρικό τμήμα της κλείδας έλκεται προς τα πάνω από τους μυς και μπορεί να πιέζει εκ των έσω το δέρμα και να προβάλλει ακριβώς κάτω από αυτό (επόμενη εικόνα). Ο ασθενής δε μπορεί να κουνήσει το σύστοιχο άνω άκρο.


![Κάταγμα κλείδας](//i2.wp.com/www.ostoun.gr/wp-content/uploads/2019/06/ClaviculaView2.jpg)Αριστερά: Συνήθης παρεκτόπιση του κατάγματος κλείδας υπό την έλξη των μυών. Δεξιά: κλινική εικόνα


 


Απεικονιστικά, οι **απλές ακτινογραφίες** συνήθως απεικονίζουν ξεκάθαρα το κάταγμα (επόμενη εικόνα). Σε ορισμένες περιπτώσεις ενδέχεται να χρειαστεί **αξονική τομογραφία**.


 


![](//i3.wp.com/www.ostoun.gr/wp-content/uploads/2019/06/ClaviculaFracture.jpg)Κατάγματα Κλείδας: Α. Κάταγμα μεσότητας κλείδας, Β. Κάταγμα περιφερικού άκρου κλείδας, C. Συντριπτικό κάταγμα κλείδας


 



9b1580c8288d357961ad445796b59616
Αντιμετώπιση καταγμάτων κλείδας 
ostoun.gr
2021.17

Παραδοσιακά, τα κατάγματα κλείδας, με εξαίρεση το περιφερικό τους άκρο, αντιμετωπίζονταν με **συντηρητική αγωγή.** Για το λόγο αυτό, χρησιμοποιούνταν απλοί κηδεμόνες που έφερναν την κλείδα σε μια σχετική θέση ανάταξης. Τέτοιοι κηδεμόνες είναι η απλή ανάρτηση του ώμου, ή η οκτωειδής επίδεση. Η **χειρουργική αντιμετώπιση** εφαρμοζόταν και εφαρμόζεται στις ακόλουθες περιπτώσεις:


* **πολύ παρεκτοπισμένα** κατάγματα, τα οποία μπορεί να πιέζουν το δέρμα,
* **ανοικτά κατάγματα** (υπάρχει σχίσιμο στο δέρμα),
* κατάγματα του **περιφερικού άκρου της κλείδας** (συνυπάρχει ρήξη συνδέσμων),
* περιπτώσεις κατά τις οποίες δεν κολλάει το οστό, μια κατάσταση γνωστή ως **ψευδάρθρωση** του κατάγματος.


 


![Κάταγμα κλείδας](//i3.wp.com/www.ostoun.gr/wp-content/uploads/2019/02/osteosynthesis.png)Κάταγμα κλείδας: Οστεοσύνθεση με πλάκα-βίδες


 



547002c62781ec000ea2792082912ba0
Σύγχρονες απόψεις αντιμετώπισης καταγμάτων κλείδας 
ostoun.gr
2021.17

Τα τελευταία χρόνια έχει δοθεί περισσότερη έμφαση στην αποκατάσταση του **φυσιολογικού μήκους** του οστού. Αυτή εγγυάται την αποκατάσταση της σωστής κινηματικής της κλείδας και της άρθρωσης του ώμου. Επίσης η χειρουργική θεραπεία έχει ως αποτέλεσμα την **ταχύτερη πώρωση** του κατάγματος.  

Η σύγχρονη τεχνολογία έχει προσφέρει στην Ορθοπαιδική νέα υλικά, κατάλληλα για την οστεοσύνθεση των καταγμάτων κλείδας. Τέτοια υλικά είναι οι **κλειδούμενες πλάκες** και οι **ενδομυελικοι ήλοι**, τα οποία παρέχουν σταθερή οστεοσύνθεση και επιτρέπουν πρώϊμη κινητοποίηση του άνω άκρου. Σύνηθες μειονέκτημα της χειρουργικής αντιμετώπισης είναι το μετατραυματικό σημάδι στο δέρμα, περίπου 5-6 εκατοστών, όταν χρησιμοποιούνται πλάκες. Στην περίπτωση των ενδομυελικών ήλων, το μετεγχειρητικό σημάδι δεν ξεπερνά τα 3-5 χιλιοστά.


 


![Κάταγμα κλείδας](//i1.wp.com/www.ostoun.gr/wp-content/uploads/2019/02/clavicula-nail.jpg)Ενδομυελική ήλωση κατάγματος κλείδας


 



87ae89c8b5551e9b0995ca023941c3e9
Κατάγματα κλείδας στα παιδιά 
ostoun.gr
2021.17

Στον παιδικό πληθυσμό, τα κατάγματα κλείδας αντιμετωπίζονται σχεδόν αποκλειστικά με **συντηρητική αγωγή.** Ο αναπτυσσόμενος παιδικός σκελετός εμφανίζει μεγάλο δυναμικό **ανακατασκευής.** Αυτό έχει ως αποτέλεσμα την πλήρη επούλωση του κατάγματος (ακόλουθη εικόνα).


 


![Κάταγμα κλείδας](//i0.wp.com/www.ostoun.gr/wp-content/uploads/2019/02/Clavicula-Remodelling-1.png)Κάταγμα κλείδας σε κορίτσι 7 ετών: Συντηρητική αντιμετώπιση, με πλήρη αναδιαμόρφωση του οστού σε 6 μήνες!


 


